google/wiki40b huggingface dataset:
Panipat (distrikt)

Demografi

Ved folketellingen i 2011 var det 1 202 811 innbyggere i distriktet, mot 967 449 i 2001. Den urbane befolkningen utgjør 45,97 % av befolkningen.
Barn i alderen 0 til 6 år utgjorde 13,70 % i 2011 mot 14,81 % i 2001. Antallet jenter i den alderen per tusen gutter er 833 i 2011 mot 808 i 2001.
Steinsetting

Steinsetting, eller steinsetning, er en samlebetegnelse for forhistoriske monumenter bestående av reiste steiner som danner sirkulære, firkantede eller ovale kretser. Enkelte kan også være skipsformet. Steinsettingen kan gjerne ha store kantsteiner i form av bautasteiner og de rektangulære settingene har gjerne store hjørnesteiner. De som er formet som et skip har gjerne en stor stein i endene, i baug og akter, og mindre i økende grad mellom disse. Eksempler på dette finnes på Gotland og i Elgesem i Vestfold. 
Steinsettingene finnes over hele Europa hvor de som regel dateres til steinalderen eller bronsealderen. I Norge kan dateres de vanligvis til eldre jernalder. De er svært vanlige i Sverige. De fleste av Sveriges steinsettinger finner man i Jönköpings län og Skaraborgs län, men de forekommer også på Öland, Gotland samt i Mälardalen. Arkeologiske undersøkelser har vist at monumentene ofte markerer graver. Steinsettinger kan være over 30 meter i diameter og skipssettingene kan være opp til 45 meter lange, eksempelvis Elgesem.
En annen benevnelse på de sirkulære steinsettingene er «dommerringer» eller «tingsteiner» (svensk: domarring). Steinene i disse er oftest odde i antall, hvor sju eller ni steiner er det vanligste. Navnet kommer fra en feilaktig oppfatning fra historisk tid om at steinsettingene var brukt som tingplasser, at det skulle være sete for dommerne i det lokale tinget; at de enkelte steinene var sete for den enkelte dommer. Det finnes ingen belegg for denne påstanden. Tvert imot er det vist til at steinsettingene på Hunn i Borge teller i alt tjue steinsettinger liggende tett i tett. Så mange «tingplasser» liggende så kloss opp i hverandre demonstrerer at tolkningen faller på sin egen urimelighet. Gjengs tolkning i dag er at steinsetningene  helt enkelt er gravanlegg, og at de ofte inneholder relativt sparsomt utstyrte branngraver. Sekundærgraver kan ha tilkommet i ettertid.
Rôni

Landslaget

Rôni spilte 5 landskamper for Brasils herrelandslag. Han ble tatt ut i Brasils tropp til FIFA Confederations Cup 1999.
Neelidae

Utseende

Neelidae er bittesmå (gjerne 0,25 – 0,4 mm), bleke spretthaler med en påfallende krumrygget profil – kroppen er omtrent halvsirkelformet. De har flere pigmenterte flekker på thorax og et par mørke vorter oppe på bakkroppen. Hodet er stort og bredt uten tydelige øyeflekker. Antennene er ganske korte, rundt halvparten så lange som hodet, og består av fire ledd. Springgaffelen (furca) er nokså kort og består av tre ledd.

Levevis

Disse bittesmå dyrene er funnet i mose, og én art ble beskrevet fra grusen (oppblandet med beinrester) på gulvet av grav-katakomber i Wien. De kan være ganske tallrike i fuktig jord, men svært lite er kjent om biologien deres.

Utbredelse

Familien er kosmopolittisk.
Hjemmelshaver

Hjemmelshaver er den som står oppført i grunnboken som eier av en matrikkelenhet. Normalt skal den som er anført som hjemmelhaver være identifisert med personnummer eller organisasjonsnummer, men det finnes unntak når det gjelder organisasjonsnummer. En hjemmelshaver kan være både en grunneier, en fester eller en seksjonseier.
En hjemmelshaver trenger ikke nødvendigvis å være den samme som den reelle eieren av matrikkelenheten. Det kan være at hjemmelshaveren er død, og det ikke er foretatt skifte, eller det kan ha funnet sted en overdragelse som ikke er tinglyst. I slike tilfeller må det formelle i forbindelsen med eierskiftet (for eksempel en skifteattest) ordnes, før en ny hjemmelsovergang kan tinglyses.
Boeing KC-135 Stratotanker

Bakgrunn og utvikling

KC-135 har sin opprinnelse i passasjerflyprosjektet 367-80, som ble utvilket av Boeing på begynnelsen av 50-tallet. 367-80 var en betegnelse valgt for å forvirre, flytypen hadde ingenting å gjøre med den opprinnelige 367, og passasjerflyet ble senere kjent som Boeing 707. Strategic Air Command (SAC) var samtidig ute etter å finne en erstatning for sitt daværende tankfly, Boeing KC-97 Stratotanker, som hadde for dårlige ytelser i forhold til bombeflyflåten deres. SAC trengte et tankfly som kunne holde samme hastighet og fly i samme høyde som deres nye jetdrevne bombefly og bare noen uker etter at 367-80 fløy første gang 15. juli 1954 erklærte flyvåpenet at de ville kjøpe inn flytypen.
Tankflyvarianten fikk først fabrikkbetegnelsen 367-138B, og senere betegnelsen 717. Forsøk med lufttanking ble gjort allerede med prototypene parallelt med utviklingen av passasjerflyvarianten, og 31. august 1956 fløy den første produksjonsvarianten KC-135A første gang.
Milan Rodić

Landslaget

Han ble tatt ut i Serbias tropp til VM i fotball 2018 i Russland.
Groundskeeper Willie

Groundskeeper Willie er en figur fra tegnefilmserien The Simpsons. Han er vaktmester på Springfield Barneskole. Han har jobbet 20 år på skolen, like lenge som rektor Seymour Skinner. Willie kommer fra «North kilt-town» i Skottland. Dan Castellaneta gir stemme til Willie.
Aktbo

Aktbo er en organisasjon som ble stiftet i 2002. Dens formål er å bistå vanskeligstilte på boligmarkedet.
Aktbo er medlem av Velferdsalliansen.
GnuTLS

GnuTLS eller GNU Transport Layer Security Library er en fri implementasjon av protokollene Transport Layer Security (TLS), dens forgjenger Secure Sockets Layer (SSL) og Datagram Transport Layer Security. Den tilbyr en API for programmer som gjør det mulig med en sikker kommunikasjon over nettverks Transportlaget, så vel som for grensesnitt som aksesserer X.509, PKCS 12 OpenPGP og andre strukturer.
Første versjon ble lansert i mars 2003. Siste versjon er 3.4.13 og ble lansert den 6, juni 2016.
Bamberg

Geografi

Bamberg indre by ligger mellom de to elveløpene til Regnitz. Elven munner ut i Main ca. 6,8 kilometer nord for bysentret.

Historie

Byen nevnes først i 902. Keiser Henrik II gjorde Bamberg til bispesete i 1007 for å fremme konverteringen av folkene øst for Bamberg til kristendommen. For et kort tidsrom var byen senteret i det tysk-romerske rike. Henrik og hans hustru Kunigunde er begge begravet i katedralen.
I 1647 ble byens universitet grunnlagt, som Academia Bambergensis. Universitets navn er idag Otto-Friedrich-Universität.
I de følgende århundrene var Bamberg styrt av fyrstbiskoper, som oppførte en rekke monumentale byggverker. Bamberg mistet sin uavhengighet i 1802 og ble del av kurfyrstedømmet, det senere kongeriket Bayern.
Etter første verdenskrig, da kommunister grep makten i deler av Bayern, flyktet den bayerske regjeringen til Bamberg hvor den holdt til i nesten to år, inntil frikorps hadde gjenerobret hovedstaden München.

Kulinariske spesialiteter

I den tradisjonsrike ølbyen Bamberg finnes det stadig ni privatbryggerier, som sørger for et ganske enestående utvalg av øl. En særlig spesialitet er den bambergske Rauchbier (røkøl).
Spesialbataljonene Vostok og Zapad

Spesialbataljonene Vostok og Zapad (russisk: Специальные батальоны "Восток" и "Запад", dvs. «øst» og «vest») var to enheter av spetsnaz under den russiske militæretterretning (GRU) basert i Tsjetsjenia. De aller fleste i styrkene var etniske tsjetsjenere, mens befalet var blandet russisk og tsjetsjensk.
Enhetene ble opprettet i 1999 og oppløst i 2008.
Båtshake

En båtshake er et utstyr som mest brukes når en båt skal legge til eller gå ut fra en brygge, tilsvarende en stokk eller stang, men en båtshake må ha en butt ende for å kunne skyve fra når båten forlater bryggen og med en krok som brukes nå båten legger til. I tillegg bør den ha et tau festet den andre ende, gjerne med en ring festet til.
Båthaken kan også brukes for å plukke opp ting som ligger i vannet, som skrot, eller en som har vært så uheldig og falt overbord, så vel som å fiske opp andre gjenstander.

Boat hook drill

I den britiske marine har de en seremoni kalt "Boat Hook Drill" som alltid må utføres nå båten legger til eller går ut.
Sør-Afrikas politi

South African Police Service (SAPS) er Sør-Afrikas nasjonale politistyrke. Den har 190 000 ansatte (2010), herunder 150 000 polititjenestemenn, og 1 116 politistasjoner over hele landet, organisert etter Sør-Afrikas provinser.
SAPS ble etablert i 1995 gjennom en sammenslåing av politistyrkene i bantustanene.
Primera División 1994–1995

Primera División 1994-95 var den 64. sesongen i spansk fotball siden ligaen ble innført. Sesongen ble innledet 3. september 1994 og avsluttet 18. juni 1995. Iván Zamorano fra Real Madrid ble toppscorer med 28 ligamål. Real Madrid vant sin 26. ligatittel denne sesongen.
Veteran

Norge

veteran – 1) Følgende generelle definisjon av begrepet «veteran» benyttes i Veterandirektivet: Veteran er norsk personell, innenfor eller utenfor Forsvarets organisasjon, som har avsluttet en tids- og stedsavgrenset militær tjeneste innenlands eller utenlands. 2) Følgende definisjon av begrepet «veteran fra operasjoner i utlandet» benyttes i Veterandirektivet: Enhver person med norsk nasjonalitet som har tjenestegjort utenfor Norge i krigstid eller under tilsvarende forhold, inklusive fredsbevarende og fredsopprettende operasjoner, under nasjonal, FN- eller annen internasjonal kommando.
Zhoucun (Zibo)

Zhoucun (kinesisk: 周村区; pinyin: Zhōucūn Qū) er et bydistrikt i byprefekturet Zibo i provinsen Shandong i Folkerepublikken Kina. Det er på 263 km² og hadde (2001) et folketall på 310 000 innbyggere.
Distriktet har tekstil- og møbelindustri. Det sentrale forretningsdistrikt er preget av en blanding av moderne og restaurert og oppusset tradisjonell arkitektur.

Jernbane

Jiaojibanen, en jernbanestrekning som løper vest-øst i Shandong mellom Jinan og Qingdao, har stoppested her.
Qingdao-Taiyuan høyhastighetstog stanser her på sin vei fra Qingdao til Taiyuan.
Jatropha

Jatropha er en hardfør busk som vokser vilt i Afrika. Hele året er det mulig å høste frukter fra busken. Fruktene er plommelignende og frøene inneholder over 30 prosent olje, noe som er mer enn kull. Frøene kan brennes som pellets i ovner eller i turbiner. Hvis oljen presses kan den brukes slik den er, eller kan den raffineres til diesel.
Norsk fagbibliotekforening

Norsk fagbibliotekforening (NFF) er Norges eneste spesialiserte interesseorganisasjon for ansatte i fag- og forskningsbibliotek og innenfor dokumentasjons- og informasjonsområdet.
Bremneset

Historie

Bremneset er selve odden lengst ut i fjorden mens plassen hvor det i gamle dager bodde folk, heter Maritheimen. Maritheimen har trolig fått sitt navn etter en kvinne som tidligere bodde på plassen. Fra 1814 vet man at plassen har vært bebodd. I 1875 bodde det syv personer på Maritheimen. Plassen ble fraflyttet allerede tidlig på 1900-tallet.

Laks

Bremneset var en av de plassen hvor man drev med laksefiske. Da for de ut dit allerede i begynnelsen av mai og ble der hele sommeren. De var som regel to mann siden det var mye arbeid med blant annet ishus til fisken. I gamle dager måte de ro inn med fisken, men når lokalbåten begynte å gå kunne de levere laksen til den, når den passerte Bremneset.
Pilar (Sorsogon)

Pilar (Bayan ng Pilar) er en kommune i Filippinene. Kommunen ligger på øya Luzon og tilhører provinsen Sorsogon. Folkemengden var på 74 564 innbyggere i 2015.
Bestemødre for fred

Bestemødre for fred er en aktivistgruppe som ble etablert i 2003 av to tidligere medlemmer av Bestemødre mot atomvåpen / Bestemødre på stortingsplass. Gruppen er tilsluttet Norges Fredsråd.
Bestemødre for fred deler ut selvproduserte løpesedler utenfor Stortinget hver onsdag hele skoleåret. I tillegg slutter de seg til demonstrasjoner som arrangeres av for eksempel Norges fredsråd, Nei til atomvåpen, Fredsinitiativet og lignende organisasjoner, også aktiviteter utenfor Oslo.
I 2011 fikk bestemødrene Fredsinitiativets første fredspris.
Finsbråten

Finsbråten er en norsk produsent av pølser, pålegg, posteier, pateer, spekemat og baconprodukter.
Selskapet har sin historie tilbake til 1951, da brødrene Osvald, Frank og Kåre Finsbråten startet produksjon av kjøttvarer hjemme i kjelleren på småbruket i Gullverket i Eidsvoll. Selskapet har i dag omkring 120 ansatte, og hovedkontoret er stadig plassert på Eidsvoll.
Familien Finsbråten solgte i 2014 selskapet til det norske konsernet Scandza, som også eier Synnøve Finden, Leiv Vidar og Sørlandschips. Søsterselskapet Krone Kjøttprodukter var også del av salget.
I mars 2018 ble det kjent at de nye eierne legger ned fabrikken på Eidsvoll. Noe av produksjonen blir flyttet til Leiv Vidar-fabrikken på Hønefoss.
O.A.T. Skjelbred (skipsreder)

Oppvekst

Skjelbred mistet begge foreldre i en alder av 13 år. Etter foreldrenes død mønstret han på som kokk på et mindre skip. Senere som jungmann på et par skonnerter. I 1875 blir han tatt inn som elev hos Jensens og Tellefsens styrmannsskole i Kristiansand.

Voksenliv

I 1877 blir han skipsreder og kjøper barken «Neutral», blir eneeier i 1897. Han mistet hele sin tonnasje under første verdenskrig og rederiforetaket ble omdannet til aksjeselskap i 1919. Ved slutten av sin karriere disponerte rederiet hans landets mest moderne skipsflåte med 25 skip.
Jacques Loussier

Bakgrunn

Loussier begynte å spille piano som tiåring. I timesvis spite han et preludium fra Notenbüchlein für Anna Magdalena Bach – «og da skjedde det; jeg prøvde ut små endringer, rundt om temaet.» Denne egenartighet så vel som den store kjærlighet til Bach tok Jacques Loussier med seg da han forlot fødebyen for å studere videre.
Da han var 16 begynte han ved Conservatoire National de Musique, det nasjonale musikkonservatoriet i Paris under Yves Nat; der han også begynte å komponere.

Karriere

I 1959 startet han trioen Play Bach sammen med Christian Garros og Pierre Michelot, hvor de brukte Johann Sebastian Bachs musikk som basis for jazzimprovisasjon, inkludert Goldbergvariasjonene. Trioen spilte sammen i 19 år og solgte seks millioner plater.
Etter at trioen brøt opp trakk Loussier seg tilbake til sitt hjem i Provence hvor han startet platestudio. I tillegg til at han gjorde en del egne innspillinger i studioet, jobbet han også med andre musikere, som Pink Floyd, Elton John, Sting og Yes. Store deler av Pink Floyds album The Wall skal angivelig ha blitt innspilt i Loussiers studio.
I 1985 – tre hundre år etter Johann Sebastian Bachs fødselsdag – startet Loussier igjen opp Play Bach-trioen med ny besetning; André Arpino på trommer og Vincent Charbonnier på bass. De siste årene spilte han inn en rekke nye verker av komponister som Erik Satie, Claude Debussy, Maurice Ravel, Antonio Vivaldi og Frédéric Chopin.
Redningsselskapets sommerskoler for barn

Redningsselskapets sommerskoler for barn er et norsk skoletilbud, hvor barn mellom ni og tolv år får opplæring i å ro, seile samt å kjøre motorbåt.
Barna lærer sjøvett via lek, læring samt opplevelser på og ved sjøen.
Sjøredningsselskapets sommerskole skal være et holdnings- og miljøskapende aktivitetstilbud til barn og unge, hvor barna får opplevelser rettet til sjø og sjøliv, oppleer mestring og lærer sjøvett.
Borgeby

Borgeby slott ligger i Skåne, Sverige, mellom Lund og Landskrona.
Slottet er antakelig en direkte etterfølger av en av Harald Blåtanns trelleborger. I middelalderen tilhørte den erkebiskopen av Lund. Ved reformasjonen kom den på adelige hender. I dag eies det av en stiftelse.

Slottets historie

Trelleborgen ble antakelig reist ca. 980. Utenfor denne ble det oppført en trekirke, som senere ble erstattet av en i teglstein. Kirken var en patronatkirke, dvs. at den har vært borgherrens eiendom. Til forskjell fra de fleste andre ringborgene forble Borgeby et borgsted opp forbi vikingtiden. Funn av en skålvekt fra sen vikingtid og mynter preget fra midten av 1000-tallet, som er preget på stedet, viser dette. På 1100-tallet ble det reist et kraftig forsvarstårn midt inne i ringvollen. På 1200-tallet ble det oppført en mektig teglsteinsborg innenfor den ene fjerdedelen av ringvollen. Det ble også anlagt en vollgrav rundt dette anlegget.
I 1452 ble borgen brent av svenskene under ledelse av Karl Knutssøn Bonde. Etter dette ble anlegget overtatt av erkebiskopen av Lund. Det ble oppført et eget kapell og en stor tårnbygning som skulle tjene som erkebiskopens privatbolig. Denne står fortsatt, selv om den gjennomgikk en hardhendt restaurering i 1870-årene.
Etter reformasjonen ble borgen gitt av kong Christian III i pant til borgermesteren i Malmö. Etter dette var Borgeby sete for flere adelsslekter. På 1550-tallet ble den nåværende hovedbygningen oppført av kong Frederik IIs kammertjener Hans Spiegel. Slottet ble brent av de danske styrkene i 1678 under den skånske krigen, men bygningene ble snart istandsatt. I 1887 gikk slottet over på ikke-adelige hender.

Arkeologiske undersøkelser

I 1974 framsatte arkeologen Rikard Holmeberg i sin doktoravhandling en hypotese om at det virkelig hadde vært en ringborg fra vikingtiden på Borgeby. Han kunne belegge dette med at deler av ringvollen kunne sees på flyfoto. I 1984 ble det åpnet utgravninger i borggården for å studere stratigrafien i kulturlagene. Dette ble fulgt opp med flere undersøkelser utover på 1990-tallet. I 1998 ble restene av ringvollen funnet under pløyelag, og det kunne konstateres at det dreier seg om en trelleborg. Den har hatt en diameter på 150 m, og har hatt en v-formet vollgrav utenfor vollen, som ved de andre danske anleggene. Bygningene innenfor vollen brant ned en gang i løpet av vikingtiden.
Etikprövningsmyndigheten

Etikprövningsmyndigheten er et statlig forvaltningsorgan i Sverige, for etisk prøvning av forskning på mennesker. Forvaltningsorganet ble etablert 1. januar 2019 og erstattet Sveriges tidligere etikkprøvelsesnevnder. Etikprövningsmyndighetens arbeid er delt på seks steder: Göteborg, Linköping, Lund, Stockholm, Umeå og Uppsala.
Siden 1960-tallet har etikkprøvning i organisert form blitt utført i Sverige. 1 januar 2004 ble det opprettet seks regionale etikkprøvningsnevnder i universitetsbyene Göteborg, Linköping, Lund, Umeå, Uppsala og Stockholm. Tidligere søkte forskere til en regional nevnd som var tilknyttet et universitet, ofte samme som forskeren arbeidet ved. Søknadene ble behandlet på papir i 17 kopier, men fra og med 1. januar 2019 gjøres alle søknader digitalt. Søknadene leveres også sentralt og fordeles likt mellom de forskjellige regionkontorene i Etikprövningsmyndigheten med sikte på en så rask avgjørelse som mulig.
Etikprövningsmyndigheten har cirka 20 ansatte og 500 beslutningstagere. Beslutningene fattes av medlemmer med vitenskapelig kompetanse, men der er også medlemmer som ikke representerer forskning, men som er representanter for almene interesser. Medlemmene er fordelt på de seks regionkontorene.  Arbeidet ledes av en direktør som holder til ved hovedkontoret i Uppsala.
Girl Meets World

Seriens premiss

Riley Matthews er datter av Cory og Topanga Matthews. Serien følger særlig henne og bestevenninnen Maya Hart mens de navigerer livene sine fra 7. klasse av. På veien får de et par guttevenner i Lucas Friar og Farkle Minkus, samt mange mer eller mindre gode råd og innspill fra Rileys familie. Serien er satt til New York, hvor Cory og Topanga flyttet fra Philadelphia etter at Boy Meets World endte.
Putuo (Zhoushan)

Putuo (kinesisk: 普陀区; pinyin: Pǔtuó Qū) er et bydistrikt i byprefekturet Zhoushan i provinsen Zhejiang i Folkerepublikken Kina. I 2002 talte det 320 000 innbyggere.
Navnet er etter øya Putuo, der ett av Kinas hellige fjell, Putuo Shan, befinner seg.

Immateriell kulturarv

Den tradisjonelle treskipbyggekunsten på Putuo står, sammen med tilsvarende byggekunst i Xinghua 兴化市 i provinsen Jiangsu, på Folkerepublikken Kinas liste over immateriell kulturarv (nr. 920).

Samferdsel

Kinas riksvei 329 har sitt endepunkt her. Den begynner i Hangzhou og fører østover via Shaoxing og Ningbo til Putuo.
JoongAng Ilbo

Historie

Første utgave ble publisert 22. september 1965 av Lee Byung-chul, grunnleggeren av Samsung Group. Samsung eide tidligere Tongyang Broadcasting Company (TBC), men selskapet ble i 1980 fusjonert med KBS. JoongAng Ilbo var en av pionerene innenfor koreansk nyhetsformidling ved at avisa tok i bruk horisontal layout, temaseksjoner og undersøkende journalistikk. Siden 15. april 1995 har avisa vært morgenavis, foruten at alle sider siden da er produsert med horisontal design.
Avisa har en egen utgave beregnet for markedet i USA, og har egne avdelinger i flere byer. Eierselskapet JMnet (JoongAng Media Network) har rettighetene til varemerker som Newsweek Korea og Forbes Korea.
The One (Kylie Minogue-sang)

Musikkvideo

Etter uker med spekulasjoner, ble det bekreftet på Minogues offisielle hjemmeside at en musikkvideo for «The One» hadde blitt filmet. Videoen hadde premiere på nettsiden i august 2008. Det starter med en mannlig danser og en kvinnelig danser som virvler rundt mens en kaleidoskopisk effekt av lys er i bakgrunnen. Hennes første utseende er en lang og rett blondt hår. Minogue vises deretter kledd i et glamorøst antrekk der håret er krøllet, med spiral-visuelle motiv.
Fylkesvei 7452

Fylkesvei 7452 går mellom Kvæl og Eiterjorda i Beiarn kommune. Veien er 167 meter lang.
Frem til 2019 hadde veien betegnelsen fylkesvei 492.
Radio Ålesund

Radio Ålesund er en norsk nærradiostasjon med bystudio i Lorkenesgata 1 i Ålesund sentrum. Stasjonen sender hele døgnet hver dag.
Radio Ålesund er en del av JærRadioGruppen (JRG) som har blitt Norges største lokalradiokonsern. JærRadioGruppen består av lokalradioer over hele landet, har over 500 000 ukentlige lyttere og er Norges største lokalradiogruppering.
JærRadioGruppens målgruppe spenner seg fra 20 til 50 år. Musikkprofilen er lagt opp deretter, og stasjonen spiller låter fra 1980- og 1990-tallet i en god blanding.
Radio Ålesund er en kommersiell radiostasjon som lever av reklameinntekter.
Stasjonens dekningsområde er Ålesund, Sula, Giske, Haram, Skodje, Sykkylven og Misund, samt deler av de omliggende kommunene.
Pagedal

Pagedal er et rekreasjonsområde i den nederlandske kommunen Stadskanaal nær byen Groningen. Som en del av utviklingen og befolkningsveksten etter krigen ble Pagedal utviklet som et rekreasjonsområde for innbyggerne i de nyutbygde områdene av Stadskanaal.
Pagedal ligger i den nordøstre delen av tettstedet Stadskanaal. Rekreasjonsområde består i hovedsak av skog, gress-sletter og en liten innsjø. Navnet er avledet fra Pòggedal der Pògge betyr frosk og dal kommer fra Page Diep, en bekk fra Stadskanaal til Onstwedde. Langs området går også kanalen AG Wildervanck Channel, og Pagedal er knyttet til transportnettet via broen de Rode Loper som betyr Den Røde Løper. På området finnes også en urtehage og flotte parkområder.
I hjertet av Pagedal finnes sportssenteret Pagecentrum med ypperlige fasiliteter som sportshall, badeland, sandvolleyballbane, fitness-senter m.m.
I Pagedal er det også satt opp et kunstverk – Poggelinie – av kunstneren Christine Chiffrun (se illustrasjon), som viser til betydningen av navnet Pagedal.
De siste årene har Pagedal vært eid av den nederlandske forgreiningen av det norske trossamfunnet Brunstad Christian Church (Smiths venner). På få år har stedet blitt rustet opp med nye fasiliteter for overnatting og konferansedrift.
Lusuer

Utbredelse

Lusueren finnes i de nordlige deler av Atlanterhavet. Den er vanlig i Nordsjøen fra Kattegat og nordover langs norskekysten til Vesterålen, langs nordvestkysten av De britiske øyer, Færøyene, Shetland og rundt Island. Den opptrer også i sørlige deler av Østersjøen, norskekysten nord for Vesterålen og langs vestkysten av Grønland.
Maarud

Maarud AS (etablert 1936) er et norsk selskap med forretningskontor på Disenå. Selskapet er eier av varemerket Maarud og er en av de største snacksprodusentene i Norge. Fabrikken ligger på Mårud i Sør-Odal.
Familieselskapet Maarud Gaard ble dannet av Thomas Stang (1897–1982) i 1936 som hadde kjøpt Maarud gård i 1910. Bedriften ble solgt til Freia i 1982 og ble en del av Kraft Foods-konsernet i 1992. I 2008 ble Maarud kjøpt av Herkules-fondet som ble stiftet tidligere samme år.
Fabrikken mottar leveranser fra 86 potetprodusenter. Hvert år kommer 850 vogntog med 25 000 tonn poteter. Prosessen fra rå potet til ferdig pose tar bare tolv minutter.